paragraph_text: Atlantski ocean pokriva oko 20 % površine Zemlje i drugi je po veličini nakon Tihog oceana. Zajedno sa susjednim morima obuhvaća površinu od oko 106 450 000 km²; a bez njih 82 362 000 km². Površina kopna s kojeg se rijeke slijevaju u Atlantski ocean je dvostruko veća od površine kopna koje napaja Tihi i Indijski ocean zajedno. Volumen Atlantskog oceana sa susjednim morima je 354 700 000 km³, a bez njih 323 600 000 km³.